Mi így védjük környezetünket!

 A környezet védelme és a fenntarthatóság mindannyiunk közös érdeke. Globális felmelegedés, vízhiány, csökkenő energiakészlet, klímaváltozás – ezek a veszélyek fenyegetik Földünket. Ezért fontosnak tartjuk, hogy gyermekeink már iskolás korban megismerjék a téma jelentőségét és tudatosítsák, hogy kis odafigyeléssel ők is sokat tehetnek a Föld védelméért.

 Az iskolánkban *szelektív hulladékgyűjtés* és *kupakgyűjtés* folyik, évente kétszer *papírgyűjtés*t szervezünk, A szelektív hulladékgyűjtésről plakátot is elhelyeztünk az iskola folyosóján, így a tanulók folyamatosan és hatékonyan tájékozódhatnak a szelektív gyűjtésről. A technika óra keretén belül rovarhotelt állítottunk fel iskolaudvarunk hátsó szögletében. A *rovarhotel* a rovarok fészkéül vagy átmeneti szállásául szolgálhat, esetleg bizonyos rovarok itt vészelhetik át a telet. Ezzel is szeretnénk hozzájárulni a természet egyensúlyának fenntartásához és a rovarok megőrzéséhez. Technika órán a gyerekekkel *komposztáló*t készítettünk, ahol a kerti hulladékot alakítjuk trágyává, ugyanis ez biztosítja, hogy az értékes tápanyagok visszatérjenek a talajba és javítsák a talaj szerkezetét, például az iskolaudvaron elhelyezett és tanulóink által épített *magaságyás*ban, ahol zöldségeket és virágokat termesztünk. A tájház udvarán található gyümölcsös kertbe *őshonos magyar* *gyümölcsfá*kat ültettünk, melyeket rendszeresen az Őrségben fekvő Pórszombatban oltunk.

 A *Fenntarthatósági Témahét* az Emberi Erőforrások Minisztériuma, a Kék Bolygó Klímavédelmi Alapítvány támogatásával Áder János köztársasági elnök úr fővédnökségével valósult meg. Iskolánk is bekapcsolódott a programba, melynek célja Földünk értékeinek megóvása és környezetünk védelme. Iskolánkat *Visegrádon a Madas László Erdészeti Erdei Iskola* fogadta, ahol megismerkedtünk a mogyoróhegyi erdőt alkotó fafajokkal, a tavaszi mezei virágokkal, rovarokkal, szó esett az erdőgazdálkodásról, vadállományról és klímaváltozásról. Köszönjük a látogatás lehetőségét, a kedves fogadtatást, a tartalmas előadást és beszélgetést.

 Az erdei iskolából a visegrádi Fellegvárba látogattunk el, innen csodálatos panoráma tárult elénk. Megcsodáltuk a Dunakanyart, bebarangoltuk a vártörténeti kiállítást, a panoptikumban elénk tárult a visegrádi királytalálkozó tiszteletére rendezett bőséges királyi lakoma. Képet kaptunk a középkorban használt harci eszközökről és vadászfegyverekről.

 Útban hazafelé megálltunk Esztergomban, Szent István király szülő és koronázási városában, a magyar katolikus egyház központjában. Megcsodáltuk az esztergomi bazilika monumentális épületét, helyet foglaltunk a főszékesegyház padjaiban és elcsendesedtünk a mozgalmas nap után. A panorámateremben forró csokit illetve kávét iszogatva gyönyörködtünk a Dunára nyíló csodálatos kilátásban. Maradandó élményekkel, tapasztalatokkal, új ismeretekkel gazdagodva tértünk haza.

 Teremtett világunk csodálatos és felbecsülhetetlen érték, de mindannyian felelősek vagyunk azért, hogy környezettudatos életmóddal megőrizzük annak tisztaságát, fenntarthatóságát, biztosítsuk a természet és az ember harmonikus kapcsolatát.

„A Föld mindössze porszem a világegyetemben. Ám egy nagyon értékes porszem, és egyelőre az egyetlen otthonunk.“

([Neil deGrasse Tyson](https://www.citatum.hu/szerzo/Neil_deGrasse_Tyson))

 Žiaček Adrianna igazgató